Page:Ludus Coventriae (1841).djvu/107

 And bad ȝe xulde ffede ȝow spare for no shame, In this tyme of mete no lenger ȝe rede.

Maria. Recomende me to my fadyr, sere, and God do hym mede, These vesselys aȝen sone I xal hym sende; I xal bere it my systeres, I trowe thei have more nede, Goddys foyson is evyr to his servauntes hendyr than we wende. Systeres, oure holy ffadyr Isakare Hath sent us hese servyce here ryght now; ffede ȝow therof hertyly, I pray ȝow nat spare, And if owght beleve, specyaly I pray ȝow, That the pore men the relevys ther of have now; ffayn and I myth I wolde do the dedys of mercy; Pore ffolk ffaryn God knowyth how, On hem evyr I have grett pety.

Contemplacio. Lo! sofreynes here ȝe have seyn, In the temple of oure ladyes presentacion, She was nevyr occapyed in thynges veyn, But evyr besy in holy ocupacyon; And we beseche ȝow of ȝoure pacyens, That we pace these materes so lythly away, If thei xulde be do with good prevydens, Eche on wolde suffyce ffor an hoole day. Now xal we precede to here dissponsacion, Whiche aftere this was xiiij. ȝere, Tyme sufficyth not to make pawsacion, Hath pacyens with us, we beseche ȝow here, And in short spas, The parlement of hefne sone xal ȝe se, And how Goddys sone come man xal he, And how the salutacion aftere xal be, Be Goddys holy gras.